Jesaja 52:13-53:12 – Erediens: Goeie Vrydag » Somerstrand Gemeente
Jesaja 52:13-53:12 – Erediens: Goeie Vrydag
387:1-4 O Heer, uit bloed en wonde
391:1,3,5 Vervul, o Heer, my hart
395:1-3 My Verlosser aan die kruis
Fynbos groei in 'n strook van 100 tot 200 km wyd, al teen die kus af vanaf Clanwilliam aan die Weskus tot hier by Port Elizabeth. Dit is deel van die sogenaamde Kaapse Blommeryk.
Van die ses blommeryke wat oor die wêreld voorkom, is die Kaapse Blommeryk die kleinste, maar beskik oor die grootste variëteit per oppervlakeenheid. Meer as 9,000 plantspesies kom hier voor, waarvan ongeveer 6,200 spesies uniek aan dié area is. Dit kom regtig nêrens anders ter wêreld voor nie.
Die term fynbos is ontleen aan die fyn, naaldagtige blaartjies van baie van die plantspesies in dié gebied, bv. die Proteas en die Erikas.
Vuur in die vorm van veldbrande vorm 'n noodsaaklike fase in die lewensiklus van byna alle fynbos. Baie van die saad ontkiem slegs na die intense hitte van 'n veldbrand. Spesifiek met hierdie doel in gedagte dra Proteas hul sade aan die plant vir minstens 'n jaar. Ander fynbos dra hul sade in 'n vorm wat aantreklik vir miere is, sodat die miere die saadjies in hul hope stoor, waar dit beskerm is teen die hitte van die veldbrand. Dit PowerPoint het juis 'n foto van só 'n brand teen die hange van Duiwelspiek in 2008 (Kaapstad).
Die dienaar was soos 'n loot wat voor die Here uitspruit, soos 'n plant wat wortel skiet in droë grond. Hy het nie skoonheid of prag gehad dat ons na hom sou kyk nie, nie die voorkoms dat ons van hom sou hou nie.
Hierdie ontsteltenis en verbasing word reeds deur die lied in Jesaja 52 en 53 verwoord. Baie mense sou ontsteld wees oor die lyding wat die dienaar van die Here misvorm. Baie mense sou verbaas wees, want die dienaar is 'n lydende dienaar. Die hoop en lewe wat die dienaar bring, sê Jesaja, word uit lyding gebore (52:14-15). Die dienaar dra die verlossing wat die Here gee, maar mense sal dit nie herken nie. Die voorkoms van die dienaar, sy smart en lyding, sal hulle mislei.
En laat ons nie te gou met veroordeling vir hulle stiksienigheid kom nie. Ons sou waarskynlik Hom ook só hanteer as ons daar was. Verloën het soos 'n Petrus. Weggehardloop het soos die dissipels. Die hand wat die spykers ingeslaan het, sou ons hand kon wees. Ons het die kapasiteit om Hom te verraai of te verloën. Ons sou waarskynlik ook ons koppe wegdraai. Behalwe vir 'n paar vroue by die kruis, en waarskynlik 'n Johannes, was Hy alleen in sy doodsworsteling.
Hoekom doen Jesus dit? Jesaja sê, omdat Hy óns sonde op Hom geneem het (53:4-5):
Tog het hy óns lyding op hom geneem, óns siektes het hy gedra … Oor ons oortredings is hy deurboor, oor óns sondes is hy verbrysel; die straf wat vir ons vrede moes bring, was op hom…
Wanneer 'n verwoestende veldbrand die aarde swart geskroei het, word mens verras deur die eerste tekens van nuwe lewe.
Vir die Nuwe Testament is hierdie vrywillige, liefdevolle selfoorgawe van die Lam 'n bron van lof en aanbidding. Uit eie keuse en gedryf deur liefde neem die Lam ons sonde op Hom, soos Johannes in Openbaring skryf:
Die Lam wat geslag was, is waardig om die mag en die rykdom, die wysheid en die sterkte, die eer, heerlikheid en lof te ontvang. Aan Hom wat op die troon sit, en aan die Lam, behoort die lof en die eer, die heerlikheid en die krag, tot in alle ewigheid. (Open. 5)
Daarom gee Ek hom 'n ereplek onder die grotes. Hy sal saam met magtiges oorwinning vier omdat hy hom in die dood oorgegee het en as misdadiger beskou is, omdat hy die sondes van baie op hom geneem het en vir oortreders gebid het.
Hy was gehoorsaam tot in die dood, ja, die dood aan die kruis. Daarom het God Hom ook tot die hoogste eer verhef en Hom die Naam gegee wat bo elke naam is, sodat in die Naam van Jesus elkeen wat in die hemel en op die aarde en onder die aarde is, die knie sou buig, en elke tong sou erken: "Jesus Christus is Here!" tot eer van God die Vader. (Fil 2:8-11)
303 Eet die brood
God het geweet dat dit vir ons as mense uiters moeilik is om entoesiasties te bly in die geloof. Daarom het Hy vir ons die Nagmaal gegee, en die tekens van die brood en die wyn, om ons te herinner aan die Here Jesus se liggaam wat vir ons gebreek is, en sy bloed wat vir ons gevloei het. Want God het geweet, as ons siele nie gevoed word nie, en ons as mense nie goed eet en drink nie, dan is dit vir ons moeilik om in 'n feestelike stemming te bly. En daarom gee Hy vir ons die brood van die kruis om ons lam knieë sterker te maak, en streel Hy ons kele met die wyn van die kruis, om ons droë kele te lawe sodat ons nie van uitputting omkom nie.
Daarom, wanneer die feesgangers bymekaar is, moet ons die brood neem en die wyn drink en moet ons ons oë rig op die ewige feesmaal, en dan sien ons 'n onbeskryflike mooi gesig, en tussen die feesgangers staan die Lam van God. Hy het die kruis wat op die heuwel geplant was uit die grond getrek, en Hy neem dit in Sy hand, en dit word die Groot Komponis se dirigeerstok waarmee Hy die maat aandui… En so begelei die kruis ons van noot tot noot, van maatstreep tot maatstreep, totdat ons lied saamvloei in een magtige akkoord aan die voete van die Lam: SACTUS DOMINUM: Heilig is die Here God.